Z A P I S N I K

36. REDNE  LETNE  SKUPŠČINE
NAMIZNO - TENIŠKE  ZVEZE  SLOVENIJE

Ljubljana, 12.06.2007
Navzoči delegati z glasovalno pravico: 
Milan Jazbec (NTK Križe), Sandi Vovk (ŠD Jesenice, NTK), Franc Usenik (MRNTZ Ljubljana), Bruno Randl (ŠD Petrovče, Petrovče), Uroš Slatinšek (NTK Krka, Novo mesto), Valter Pristovnik (ŽNTK Maribor, Maribor), Miloš Peperko Živkovič (NTD Kajuh Slovan, Ljubljana), Dušan Jauh (NTK Merkur, Kranj), Alfred vodušek (NTK Tempo Velenje, Velenje), Mirko Unger (ŠD Cven, Cven), Robert Stropnik (NTK Semedela, Koper), Bojan Pavič (NTK Vesna, Zalog-Ljubljana), Peter Vitez (NTK Branik, Maribor), Bojan Rak (NTK Olimpija, Ljubljana), Janez Bončina (NTK Logatec, Logatec), Mirko Unger ml. (NTK Žogica, Gornja Radgona), Darijan Vizjak (PPK Rakek, Rakek), Božo Šetina (NTK Fužinar, Ravne na Koroškem), Slavko Pavlin (NTK Gorica, Nova Gorica), Janez Stibrič (ŠD Partizan, NTS Edigs Mengeš, Mengeš), Igor Petrovčič (NTK Preserje, Preserje), Aleksander Rozman (NTK Partizan, Ljubljana), Venčeslav Pajntar (NTK Iskra Avtoelektrika Šempeter-Vrtojba), Zdenko Švab (NTS Arrigoni, Izola), Robert Smodiš (NTK Kema, Puconci),Andrej Tadina (NTK Škofije, Škofije), Branislav Vujin (NTK Ilirija, Ljubljana), Slavko Kocuvan (NTK Sobota, Murska Sobota), Mitja Županek (TVD Partizan, NTK, Ljutomer), Edi Korat (NTK Prevent, Radlje ob Dravi), Urh Jože (NTK Kemičar, Hrastnik), Marjan Oražem (NTK Melamin, Kočevje).
Člani IO NTZS: 
Silva Črnugelj, Marjan Širaj, Katja Konečnik, Jernej Jedlovčnik,  Matija Krnc.
NTZS:
Jože Mikeln, Danijel Šarlah .
Ostali prisotni:  
Anton Svete(Nadzorni svet), Drago Kosič (Registracijska komisija), Miro Leskovec (Komisar SNTL), Andrej Razdrtič (registracijska komisija), Miran Kondrič ,Avgust Heričko, Gaj Vidmar.
Predlog dnevnega reda:

1. Otvoritev

2. Sprejem dnevnega reda in izvolitev organov skupščine

3. Sprejem in potrditev zapisnika 35. redne letne skupščine z dne 15.05.2006
4. Poročilo verifikacijske komisije

5. Poročila o delu vseh organov NTZS, ter njihovih komisij

6. Sprejem zaključnega računa za leto 2006
7. Sprejem finančnega načrta za leto 2007
8. Sklep o načinu nadomestnih volitev
9. Volitve 

10. Razno
11. Razglasitev Rezultatov
12. Zaključek skupščine NTZS

K točki 1.

Silva Črnugelj izvede otvoritev 36. redne letne skupščine NTZS in predlaga k dnevnemu redu dodatno točko Finančni načrt za leto 2007.

K točki 2.

V skladu s Poslovnikom o delu skupščine so predlagani naslednji organi skupščine in njihova sestava:

· delovno predsedstvo

Matija Krnc (delovni predsednik), člana: Silva Črnugelj, Alfred Vodušek
· verifikacijska komisija
Igor Petrovčič, Božo Šetina, Robert Smodiš
· volilna komisija
Mirko Milovančevič ,Darijan Vizjak, Andrej Tadina
· zapisnikar 
      Danijel Šarlah

· overovatelja zapisnika
           Janez Bončina, Bojan Pavič
SKLEP: 

Organi skupščine in njihova sestava se sprejmejo.

K točki 3.

Matija Krnc pove, da se je nivo NT zelo poslabšal. Kljub temu v tujini dobivajo pohvale za organizacijo. Prične s 3. točko dnevnega reda in nagovori verifikacijsko komisijo, da poda poročilo. Silva Črnugelj pove, kako je potekalo njeno delo v NTZS in povzame dejansko stanje določenih klubov v različnih regijah po Sloveniji. Na regijskih posvetih so ugotavljali, da je v preteklem desetletju nastala kriza, in sicer predvsem zaradi financiranja in ponekod nerazumevanja županov. Ugotavlja, da se tudi v drugih državah srečujejo s podobnimi problemi. Nekateri se financirajo iz javnih sredstev, kar jim omogoča lažje delovanje in izkoristek potenciala. V Evropi je bilo nekaj primerov dobrih praks. Kitajske tekmovalce srečujemo v evropskih državah (Španija, Anglija….). 
Sodelujoče pohvali za nadpovprečno organizacijo tekmovanj v preteklem letu kljub pomanjkanju sredstev, saj so zadovoljstvo izrazili tudi gosti iz tujih držav. Negotovo in nestabilno financiranje je pereč problem, ki bi ga bilo potrebno rešiti z zakonskimi spremembami. Pove tudi, da je vse manj sponzorjev in da bo potrebno okrepiti delo marketinške komisije in orientirati na medije. Poudari pomembnost dela z mladimi potenciali. Poda predlog za organizacijo okrogle mize z povabljenci iz tujine in strokovnjaki.

K točki 4.
Božo Šetina  v imenu verifikacijske komisije sporoči, da je bilo oddanih 32 glasovnic, s tem lahko skupščina sklepa verodostojno.
K točki 5.

G. Krnc odpira razpravo v zvezi s poročili.
Predsednik nadzornega odbora Anton Svete začenja z zapisnikom 35. seje in predstavitvijo programa: poziv k čim večjemu številu mladih nadebudnih športnikov, strpnost za dobro sodelovanje, cilj je dobiti konstantno finančno podporo od države, pritožba nad trenutnim delovanjem med mladimi, skrb glede kvalitete, podani so bili predlogi, da se bo delo z mladimi pričelo nemudoma, umestitev NT v športni karton, vključitev rekreativnih igralcev v NTZS z registracijo in posledično povečanje članstva, spremeniti sistem tekmovanj NT v šolah. 
Povzame zapisnik na dan 6.6.2006:
Komisije so bile nepopolne, organizirati tečaje za vodenje rekreacije in vaditelje v športnih društvih in vplivati na športne pedagoge, ki po svoje krojijo dogajanje na šolah, pripraviti predlog višine sredstev - strokovni svet nadalje pripravi natančno razdelitev po kriterijih (po namensko pridobljenih sredstvih), urediti spletne strani NTZS do 3.10.2006, predlog da se predstavnikom klubov predstavi financiranje NTZS, kar so prisotni tudi sprejeli. A program bi moral biti obveza NTZS, natančno opredeliti. Pripraviti natančen stroškovnik, kateri so tisti, ki jih bo financirala NTZS. Iz sklepa program dela reprezentance do 15.10.2006 pripraviti natančen finančni program, selektorjem izplačati neto 35. 000 SIT legalno ali status športnega delavca, strategija 2006 - 2012, da bi se ujemala z olimpijskim ciklusom - se zadolži kolegij izvršnega odbora. 

Zapisnik 3 seje, dne 13.12.2006: 
VD selektorji predstavili programe, da izvršni odbor do naslednje seje določi višino sredstev za programe – pripraviti je potrebno pogodbe s selektorji, komisije bodo izpopolnjene, težave s spletnimi stranmi, povezava - ukinitev Zavoda za šport.
Zapisnik 4. seje na dan 27.2.2007: 
Proglasitev športnika leta, formiranje/imenovanje komisij, pismo ŽNTK MB, vprašanje: zakaj rezultatov SNTL ni na teletekstu, pred novo sezono popravijo spletne strani.
5. seja na dan 8.5.2007:  
Pošiljatelje številnih pisem se vabi na seje komisij in organov, opraviti nadomestne volitve za člane svetov, odborov in sodišča, predstaviti je potrebno zaključke z regijskih sestankov, moški selektor pismenega poročila ni pripravil, koledar  neprirejen reprezentanci, sestankov s funkcionarji klubov, trenerjev, kandidati za reprezentance še ni bilo, predlagano je bilo tudi, da letos avgusta pričnejo z delom perspektivne skupine in  pripravami,…
Poudarja, da je v teh zapisnikih predlagano veliko zaželjenega, zato predlaga, da se pri vseh sklepih določi datum in odgovorno osebo. Enako predlaga tudi za vse ostale zadolžitve in predloge za ostale organe v povezavi z NT. Pripravljajo se 3 -mesečna finančna poročila za glavne postavke in predlaga, da se to obravnava na sejah izvršnega odbora NTZS. Potrebno je stalno spremljanje, delovanje in nadzorovanje vseh komisij in organov zveze.
Pove tudi, da je bila na 35. letni seji skromna predstavitev programa. Na 36. letni seji pa ni niti točke o razpravi, je pa pri finančnem programu gradivo o delovanju zveze. Meni, da so seje izvršnega odbora pripravljene pomanjkljivo, nekateri delegati pridejo na sejo samo z vabilom -slabo pripravljeni. Slabo urejeno arhiviranje pisnega gradiva v večini komisij -zadnja gradiva iz leta 2002 -2004, ni poročil, ni zapisov, v arhivu NT (namiznoteniškega) centra je zasledil samo list prisotnosti,…Predlaga, da komisija v popolni postavi  v prihodnosti še bolj natančno in sprotno pregleduje delo izvršnega odbora in ostalih komisij. 
Sprašuje ali je bil podan kakšen predlog za priznanje prejšnjemu predsedniku NTZS g. Šimonki.
Matija Krnc komentira razpravo in nagovarja vse člane komisij in odborov za realizacijo sklepov. 

Nadaljuje se razprava o poročilih.

Janez Bončina sprašuje predsednico in vse člane izvršnega odbora zakaj se še vedno ni sprejel pravilnik o reprezentancah.
Silva Črnugelj pove, da je vzrokov za nepripravljen pravilnik več. Meni, da bi bil sprejet pravilnik dobrodošel predvsem ob večji samoiniciativnosti organov. Pohvali poročilo, ki ga je pripravil  Svete.
Janez Bončina je mnenja, da se mora pravilnik čimprej sprejeti in poda kritiko dosedanjega nedela. 
Silva Črnugelj pove  Bončini, da naj predlaga sklep, nosilce in realni rok izvedbe.
Janez Bončina zavrne nadaljno razpravo na to temo.

Bojan Rak odgovarja Bončini, da se Pravilnik o reprezentancah ni naredil od leta 1991 in pove, da ima pravilnik zelo širok spekter z vnosom direktorja, ekonoma reprezentanc,... Pove, da na strokovnem svetu ni upal sprejeti pravilnika zaradi delikatnosti.

Janez Bončina komentira, da na tekmovanjih funkcionarji, trenerji skoraj ukazujejo selektorjem glede izbora reprezentantov in zato stremi k sprejemu pravilnika.
Franc Usenik poudarja, da je bil program selektorjev narejen. Kriteriji so bili s seznamom reprezentanc zastavljeni za leto 2006/2007 in pravi, da je ob prevzemu funkcije nadaljeval delo in vsem selektorjem dal zadevo na odločanje in tudi prikazal rezultate.

Edi Korat sprašuje kako bo potekalo delo perspektivne skupine mladih igralcev; če se ne bo nemudoma začelo bodo kmalu postali člani. Glede finančnih sredstev sprašuje ali so se pridobila kakšna dodatna sredstva za prihodnje izboljšano delovanje zveze. Predlaga tudi, da bi mladim igralcem ob zaključku sezone za doseženo 1.,2., 3. mesto predali priznanja.
Silva Črnugelj se strinja s predlogom za priznanja in pove, da se bo to do septembra to naredilo. Predlaga, da se podeli priznanja in pohvale tudi perspektivnim za motivacijo.
Mirko Unger kritizira dosedanje neredne podelitve priznanj z lestvice. Omeni, da predsednica pri pohvali organizacije tekmovanj ni omenila Murske Sobote.
Predlaga se kot predlog sklepa, da igralci na prvih treh mestih dobivajo priznanja.

Darijan Vizjak izpostavi deklice do 8. leta, ki so bile poklicane na priprave in so nastopale na turnirjih. Zato je mnenja, da je o perspektivnih igralkah nesmiselno govoriti.

Jože Urh komentira prejšnje mnenje in komentira perspektivne skupine.

Robert Smodiš pohvali in komentira poročilo g. Svete-ta. Predlaga, da pristojni organi sprejmejo nekatere sklepe, predvsem glede mladih perspektivnih skupin. Kritika je tudi na delo z mladimi.
Janez Stibrič se opraviči zaradi napak glede priznanj in pohval v preteklosti in naznani, da bo napaka popravljena kmalu v prihodnosti. V zapisnikih izvršnega odbora in v medijih je zasledil komentarje glede koledarja in poziva k neuključevanju medijev glede teh zadev in poziva selektorje k pravočasni oddaji programa v prihodnje. Predlaga predlog sklepa, da se predsednikom članom komisij izstavi vabila, da bodo seznanjeni z dnevnim redom.
Darijan Vizjak opozarja na problem, ki je povezan s koledarjem. Izpostavi soodvisnost in povezanost z mednarodnim koledarjem.
Igor Petrovčič pohvali ažurnost rezultatov 1. in 2. lige na teletekstu in spodbudi ureditev objav na spletnih straneh. Pove, da je Liga odbor sprejel nekaj koristnih spodbud in pove, da bo skupščina ligašev 27.6. 2007 ob 17h za Bežigradom. Nagovarja, da naj klubi pošljejo delegate, ki imajo pogled v ligaški sistem. Kritizira tudi dosedanjo neresnost glede delovanja soudeležencev, prijav in odjav za kvalifikacije,...in opozori na kazni in posledice v prihodnje. Pojasni tudi izjavo predsednice: podelitve priznanj za najboljše igralce so bile. Pove, da je v splošnem zadovoljen s funkcioniranjem Liga odbora.
Tone Svete je mnenja, da je delo z mladimi na evropskih tekmovanjih do 15. leta uspešno. Problem vidi pri prehodu v mladinske kategorije. Predlaga, da se naredi letni in ne sezonski koledar in pove, da bo potrebna prilagoditev koledarja. Meni, da pokalno tekmovanje ni bilo napačno, ampak izbran napačen pristop. Obveza prvoligašev bi lahko bila, da se vključijo v pokalno tekmovanje. Premalo je vključenih rekreativnih ekip, s čimer bi si pridobili več članov.
Mirko Unger vznemirjeno pove, da je bilo v zapisniku zadnje seje nerazumljivo napisano, da se spreminja 27. člen registracijskega pravilnika in sprašuje kdo lahko nastopa na tekmovanjih. Na dan 15.6.2007 se začne namreč prestopni rok, zato ga zanima, ali je bilo to sprejeto.
Silva Črnugelj pove, da reševanje problema prestopnega roka ni odvisno samo od NTZS in da se s podobnimi problemi zaradi zapletene zakonodaje ukvarjajo tudi v drugih športnih zvezah. Ob pravni pomoči bodo poiskali optimalno rešitev.
Valter Pristovnik pove, da je vključenost Slovenije EU prinesla spremembe in predlaga skupščini, da se sprejme sklep, da sta lahko 2 člana ES in en član slovenskega državljanstva. Predlaga, da se noviteto čimprej obravnava.
Janez Bončina predlaga, da se ukine dvojne licence in pravi, da mora imeti prvoligaš vsaj  mladinsko ali kadetsko ekipo, ki nastopa na državnih prvenstvih. 
Zdenko Švab odgovarja na izrečeno kritiko, da je strokovni svet avgusta v Kočevju pobudo glede registracijskega pravilnika sprejel, vendar se glede tega ni nič spremenilo. Sprašuje tudi, ali je pobudo možno sprejeti nemudoma z takojšnjo uveljavitvijo.
Jože Mikeln omeni razpravo glede registracijskega pravilnika in povzame definicijo tujega igralca in naredi primerjavo z ureditvijo v drugih klubih. V korespondenčnem sprejemu je bilo navedeno, da naj bi se stvari uredilo, vendar je bilo očitno premalo za sprejetje. Izvršni odbor je dal priporočilo, da v ligah v vseh krogih igra tekmovalec, ki ima slovensko državljanstvo.
Vname se razprava glede definicij kroga, kjer se igrajo dvojice.

Silva Črnugelj pove, da so pristopi različnih zvez različni. Pove, da so vsi dobili sklep. 
Alfred Vodušek pove, da je član IO-ja, kjer večkrat izve kaj novega in predlaga, da bi poiskali pravno mnenje. Pove tudi, da so določene stvari prepustili stroki in da ne želijo vplivati na pravilnike in da sklepa na korespondenčni seji niso rešili. Izpostavi tudi delikatnost delovnopravnih razmerij pri zaposlitvi igralcev v zvezi.
Darijan Vizjak predlaga, da se pred glasovanjem glede problema najprej poizve pri OK ali zvezi, kjer je določeno koliko tujcev lahko igra.
Pri razpravi udeleženec pravi, da naj se najprej razjasni pri OK o čem lahko teče glasovanje, ter komentira tekočo problematiko in predlaga, da se sklep čimprej sprejme. 
Pride do izražanje različnih mnenj in komentarjev na prejšnje izjave.

Miloš Peperko Živkovič pravi, da zvezo navzven prikazuje predvsem registracijski pravilnik in predlaga naj pravilnik ligaškega tekmovanja, ki je interne narave, določi nujno 2 igralca slovenskega državljanstva.
Igor Petrovčič pove, da se je na zadnji seji Lige odbora sprejelo, da se bo poskušalo glede tega predloga narediti vse. Komentira tudi negativno dejanje neznanega človeka, ki je želel preprečiti objavo v časopisu Delo. 
Bruno Randl je mnenja, da skupščina ni pristojna, da ta sklep sprejme, ker so za to drugi organi.
Mirko Unger komentira urejenost v tujini v različnih ligah oz. število igralcev v ligah.

Predlaga se, da vsi organi NTZS opravijo svoje funkcije. Razprava naj bi bila priporočilo Združenju ligašev, da v svojem pravilniku dodajo priporočila s te razprave.
Zaključuje se razprava o poročilih.
Janez Bončina od udeležencev želi usklajenost pravilnika z zakonom iz leta 2006.
Silva Črnugelj na komentarje iz razprave glede mladoletnih oseb poda mnenje, da ni smiselno prepisovati ponovno temeljnih zakonov, ki že veljajo.

Izvede se glasovanje za vsa poročila s pobudami in predlogi.

SKLEP o sprejemu poročil: 

Poročila so sprejeta.

K točki 6.

Sprejem zaključnega računa za leto 2006

Izvede se glasovanje za zaključni račun: Zaključni račun je soglasno sprejet.

K točki 7.

Finančni načrt za leto 2007
Robert Smodiš zopet izpostavi delo z mladimi in sprašuje ali je v finančnem načrtu narejen plan dela z mladimi. Zanima ga tudi ali lahko klubi za ta sredstva kandidirajo in ali je možno sofinanciranje.
Silva Črnugelj trdi, da se za delo z mladimi namenja veliko denarja. Motivacijo za svoje delovanje v zvezi poveže z mladimi potenciali. Izpostavi tudi pomembnost športa med mladimi.
Valter Pristovnik: Evropska sredstva se razdelijo na način z natančnim programom strokovnjaka. Pove tudi, da se je v preteklosti že razdelilo 40 miz za NT. Poda tudi predlog, da se poišče strokovnjaka za izdelavo podobnega programa, ki bi naredil kandidaturo za sredstva.
Jože Mikeln: sledijo natančni podatki iz javnega financiranja (Fundacije, Ministrstva,..) za delovanje zveze, članstva, priprave na evropsko prvenstvo,.. iz česar sledi rezultat, da so prispevek javnih financ presegli za 6.000 EUR. Do konca leta bodo dosegli vsoto cca med  50.000 -60.000 EUR, zagotovljenih pa imajo 24.000 EUR, kar pomeni, da bo preostal denar iz drugih sredstev zveze porabljen za mladinski program. Potrebno je sprejeti skupen program. 
Silva Črnugelj poudari, da NTZS ne piše razpisnih pogojev.

Izvede se glasovanje. 
Finančni načrt za leto 2007 je sprejet.
K točki 8.

Sklep o načinu nadomestnih volitev
Volilna komisija so: g. Milovančevič , g. Vizjak,g. Tadina.
Matija Krnc pove, da g. Miran Kondrič ni sprejel  kandidature za  predsednika strokovnega sveta.
Mitja Županek pove, da g. Miran Močan ni sprejel kandidature za predsednika strokovnega sveta.
ŠD Petrovče predlaga za nadomestnega člana disciplinskega sodišča g. Vok Tomaža.
Za nadomestna člana disciplinskega sodišča potrebujejo še dva kandidata. Klubi ne predlagajo članov, kljub temu, da v preteklem letu ni bilo potrebno delo izvoljenih članov. Predlaga se naslednje člane: Rok Tomaševič, Jože Urh.
Silva Črnugelj pove, da je imela razgovor z dr. Kondričem, vendar je predlog za kandidaturo zavrnil. Pove tudi, da so volitve še vedno tajne narave.
Izvedejo se volitve. Med štetjem glasov preidejo na točko razno.
K točki 9. – volitve
K točki 10. – razno

Prva zadeva je 80 -letnica NTZS, ki bo prihodnje leto. Vsi v klubih bodo dobili koncept vprašanj, na katere pričakujejo do 1. septembra odgovore. Vsebinski del bo podoben tistemu ob 70 -letnici.

Druga zadeva je o igralcih in rekreativcih; prilagoditev in vključitev olimpijske kartice -registracija rekreativcev, bivših sodnikov,…preko poletja se bo to uredilo in razposlalo po klubih.
V zvezi s sodniki in delegati…kako izboljšati tekmovanja v RS, predloge bodo sprejemali v juniju, v začetku septembra pa se bo začela izvajati realizacija vseh podanih predlogov in pobud.

Valter Pristovnik omeni pomemben obisk predstavnikov NTZS pred enim mesecem v Mariboru. Izpostavi konstruktivno kritiko na račun ligaških tekmovanj zaradi prevelikih pavz. Meni, da bi nepravočasno objavo rezultatov lahko uredili s pošiljanjem faxov. Meni tudi, da je premalo mladih sodnikov z mednarodnimi izkušnjami. 
Izpostavi neudeležbo določenih članov na sejah. Predlaga reorganizacijo NTZS zaradi pokrajinske racionalizacije, da bodo vsi enakomerno porazdeljeni pri odločanju. 
Izvršni odbor se naproša za poizvedbo glede sprememb glede DDV, ki velja od 1.1.2007 zaradi plačevanja sodnikov, delegatov, itd.
Replika gospoda iz občinstva na izjavo g. Pristovnika zaradi nepravočasne objave rezultatov je izražena kot negativna in neutemeljena.
Darijan Vizjak naproša g. Mikelna za podatke glede sprememb.
Silva Črnugelj pojasni, da še ni nič dokončno in da se bo to sprejemalo na skupščini 27.6.2007.

Gaj Vidmar, ki se predstavi kot športni delavec s številnimi nazivi v preteklem delovanju in udejstvovanju v NTZS, ETTU in ITTF, je mnenja, da niso problem pravilniki ampak ljudje. Kot pomemben dejavnik za uspešno prihodnost (manj ljudi z večjo strokovnostjo)  izpostavi strokovno elito, predvsem pa temelj zaupanja v ljudi.
Matija Krnc postavi vprašanje glede olimpijske kartice, in sicer ali bo članarina enojna.
Odgovore na postavljeno vprašanje bodo lahko podali v septembru in oktobru, ko se bodo zadeve dokončno razjasnile.

K točki 11. – razglasitev rezultatov
Razglasitev rezultatov volitev za 3 nadomestne člane disciplinske komisije
Darijan Vizjak pove, da je bilo za nadomestne člane oddanih 32 glasovnic, od tega 2 neveljavni. Za 3 nadomestne člane so izvoljeni g. Urh, g. Vok in g. Tomaševič.

Za člana nadzornega sveta (31 veljavnih glasovnic) je g. Unger dobil več glasov kot Janez Muzik.
Za predsednika strokovnega sveta ( 3 neveljavne glasovnice) je bil izvoljen g. Švab.

K točki 12. – zaključek skupščine NTZS
Ob zaključku skupščine se vsem zahvalijo za pobude in predloge.

Silva Črnugelj je zadovoljna s konstruktivno razpravo in izpostavi izjavo g. Vidmarja, da šport temelji na zaupanju v ljudi. Opozarja na stagniranje NT v Sloveniji zadnjih 5 let in spodbuja k maksimalnemu skupnemu trudu k boljši prihodnosti.

